b"\n_START_ARTICLE_\nDaguestan\n_START_SECTION_\nGeografia\n_START_PARAGRAPH_\nForma part d'una petita plan\xc3\xbaria al costat de la mar C\xc3\xa0spia, protegida per les muntanyes cauc\xc3\xa0siques (en \xc3\xa0var, Kavkazalul mug\xc2\xb7rul; en lesgui\xc3\xa0, Kavkazdin daghlar), les quals no sols han a\xc3\xafllat el pa\xc3\xads, sin\xc3\xb3 que han isolat les diverses \xc3\xa8tnies entre si. _NEWLINE_Les al\xc3\xa7\xc3\xa0ries m\xc3\xa9s importants s\xc3\xb3n els Gebel D'ultydag (4.073 m), Gebel Cobolgo (2.376 m) i Gebel Bazard'uz'u (4.486 m). El sector septentrional \xc3\xa9s format pels sediments terciaris de la plana c\xc3\xa0spia, mentre que a la muntanya afloren els materials tri\xc3\xa0sics i jur\xc3\xa0ssics. El clima \xc3\xa9s sec i relativament suau, m\xc3\xa9s fred i pluj\xc3\xb3s a la muntanya. Els s\xc3\xb2ls s\xc3\xb3n castanys, lleugerament salins. _NEWLINE_Els rius m\xc3\xa9s importants en s\xc3\xb3n el Terek/Terk, que forma un gran delta, i el Sulak, que drena tot el sector muntanyenc i t\xc3\xa9 un gran potencial hidroel\xc3\xa8ctric. D'altres s\xc3\xb3n el Samur i el Kuma. La vegetaci\xc3\xb3 \xc3\xa9s semides\xc3\xa8rtica al nord, amb varietats hal\xc3\xb2files, i est\xc3\xa8pica al sud i al piedmont fins a l'estatge mont\xc3\xa0 de bosc de roures; m\xc3\xa9s amunt dels 2.400 m hi ha prat alp\xc3\xad.\n_START_SECTION_\nEconomia\n_START_PARAGRAPH_\nLa poblaci\xc3\xb3 es concentra sobretot a les muntanyes, i la majoria s'ocupa en l'agricultura. La riquesa mineral del subs\xc3\xb2l (ferro, petroli i gas) ha perm\xc3\xa8s una recent industrialitzaci\xc3\xb3 (ind\xc3\xbastria qu\xc3\xadmica, de la construcci\xc3\xb3, metal\xc2\xb7l\xc3\xbargica, mec\xc3\xa0nica, t\xc3\xa8xtil i aliment\xc3\xa0ria); hi ha abundants deus minerals, amb for\xc3\xa7a balnearis. Makhatxkala \xc3\xa9s un important port de la mar C\xc3\xa0spia, per\xc3\xb2 tamb\xc3\xa9 n'hi ha a Derbent (envasament de peix, sider\xc3\xbargies i transformadores de petroli). _NEWLINE_Fins al 1991, la pesca de l'esturi\xc3\xb3 i la producci\xc3\xb3 de caviar estaven estrictament regulades pels acords entre l'URSS i Iran, que els anys 60 normativitzaren la prohibici\xc3\xb3 de la seva pesca a alta mar. Per\xc3\xb2 la dissoluci\xc3\xb3 de l'URSS ha precipitat el caos i el contraban, i la pesca furtiva. Daguestan \xc3\xa9s la rep\xc3\xbablica amb m\xc3\xa9s vitalitat demogr\xc3\xa0fica, i alhora, amb m\xc3\xa9s atur de R\xc3\xbassia. Com que \xc3\xa9s una rep\xc3\xbablica pobra, hi floreix la pesca il\xc2\xb7legal i la ind\xc3\xbastria subterr\xc3\xa0nia del caviar.\n_START_SECTION_\nPol\xc3\xadtica\n_START_PARAGRAPH_\nDes de febrer del 1994, \xc3\xa9s subjecte de la Federaci\xc3\xb3 Russa, gaudeix d'una forta autonomia. T\xc3\xa9 una constituci\xc3\xb3 pr\xc3\xb2pia, un parlament escollit cada cinc anys i un tribunal de just\xc3\xadcia (que darrerament utilitza molt la xara; pot fixar-ne la divisi\xc3\xb3 territorial interna, dictar lleis sempre que no s'oposin a les de la federaci\xc3\xb3 russa, recaptar impostos i dirigir la gesti\xc3\xb3 econ\xc3\xb2mica de les entitats menors._NEWLINE_L'\xc3\xa0var, el kumyk i el dargwa, aix\xc3\xad com el rus, s\xc3\xb3n els idiomes habituals i ensenyats a les escoles, per\xc3\xb2 el rus generalment s'acaba imposant a causa de la forta fragmentaci\xc3\xb3 ling\xc3\xbc\xc3\xadstica. En la universitat nom\xc3\xa9s s'empra el rus. Darrerament, hi ha hagut propostes d'unificaci\xc3\xb3 ling\xc3\xbc\xc3\xadstica amb el turc o l'\xc3\xa0var. Tot i que les lleng\xc3\xbces m\xc3\xa9s habituals en l'administraci\xc3\xb3 s\xc3\xb3n el rus i l'\xc3\xa0var, no hi ha llengua oficial declarada en la constituci\xc3\xb3 de la rep\xc3\xbablica."